Vrou in hof oor bedrog by munisipaliteitNomfundo Fetsha (Foto: Chris Hani-distriksmunisipaliteit se webwerf) Nomfundo Fetsha, hoof- finansiële beampte van die Chris Hani-distriksmunisipaliteit (Queenstown in die Oos-Kaap), het Maandag in die handelsmisdaadhof in Port Elizabeth verskyn op aanklag van bedrog en diefstal. Fetsha het haarself vroeër tydens die ondersoek self oorgegee aan die polisie. Sy is Maandag vrygelaat op borgtog van R2 000. Fetsha en sakeman Mfundo Kwani, direkteur van Mfuraa Projects and General CC, word beskuldig van bedrog ter waarde van R100 000. Sy word daarvan verdink dat sy die geld misbruik het wat bedoel was vir ŉ 2016-jeugprogram. Die R100 000-borg van Zana Manzi Services moes aangewend word om sokker- en netbalstelle vir 100 kinders by Siyanda Aviation Awareness Camp in die Chris Hani-distrik aan te koop. Fetsha het na bewering die geld deur Mfuraa Projects se bankrekening, Kwani se maatskappy, gekanaliseer. Volgens die klagstaat het Fetsha in Julie 2016 ŉ brief aan Zana Manzi Services gerig en die borgskap van R100 000 vir die jeugprogram versoek. Die maatskappy het op 15 Julie 2016 die geld in die Chris Hani-distriksmunisipaliteit inbetaal. Fetsha het dieselfde dag nog Silindokuhle Mani genader, voormalige senior rekenmeester by die munisipaliteit. Sy het haar versoek om die geld na Kwani se rekening oor te plaas. Die staat voer aan Fetsha het nie enige stawende dokumentasie ingedien nie en onderneem om dit later te verskaf. Mvuyisi Mdzeke, koördineerder van die Siyanda Aviation Awareness Camp, was nie bewus van enige skenkings nie. Volgens die staat het Fetsha en Kwani saamgesweer en was medepligtiges. Kwani staan ook tereg op ŉ bykomende aanklag van vervalsing. Die staat voer aan hy het die faktuur, wat hy aan die polisie oorhandig het, vervals. Die saak is tot 5 April uitgestel.